Atalanta afviste et stort bud fra en anden Serie A-klub på Andreas Cornelius, afslører angriberens agent.

Det italienske transfervindue er lukket, og dermed bliver der ingen skifte til andre italienske klubber for landsholdsangriberen Andreas Cornelius.

Der var ellers bud efter Atalanta-reserven - Udinese blev rygtet interesserede - afslører hans agent Per Steffensen på Facebook.

- Tre dage før vinduet smækkede i, fik vi en henvendelse fra en anden Serie A-klub, en god og anerkendt klub. De havde Cornelius som førstevalg og ønskede at handle hurtigt. En no brainer tænkte vi.

- En god klub kommer og vil give en overordentlig god pris for Andreas, som Atalanta tilmed ikke bruger ret meget. Vi skulle blive klogere, skriver Steffensen og fortsætter:

- Atalanta ville have (hold nu fast) 150 procent mere end de havde betalt FCK året før! Den anden klub ville betale 100 procent mere, end Atalanta havde givet hos København. En fantastisk deal for alle. Og stadig en meget stor og flot pris for Atalanta. Mente vi.

- Men nej Atalanta stod fast på en endnu højere kæmpepris på deres danske angriber, der lige nu er tredjevalg som midterangriber til startopstillingen.

- Synd og ærgerligt at Cornelius tages som gidsel i en sag som denne, men det er ikke sjældent set, at klubledelser er kyniske, når en spiller kan handles.

Cornelius er på bænken i Atalantas kamp mod Frosinone mandag aften.

